  Туспуктэм: УдмФИЦ УрО РАН Майя Бывальцева Тодмо удмурт фольклорист, Россиысь тодосъя академилэн Урал ёзэтысьтыз Эскеронъёсъя удмурт федерал центрысь тодосъя валтӥсь ӧнерчи, кылосбур тодосъя доктор, профессор Татьяна Владыкина 8-тӥ куарусёнэ котырес лыдпуссэ пусъе. Татьяна Григорьевна Дэри ёросысь Вуж Кены гуртын вордскиз. Школа бере Удмурт кун университетысь кылосбуръя факультетэз, собере Тартуысь аспирантураез йылпумъяз. Со дырысен Россиысь тодосъя академилэн Урал ёзэтысьтыз Историяя, кылъя но литературая удмурт институтын ужа. Пӧртэм аръёсы ГИТИС-ын удмурт кылосбуръя курсэз нуиз, Тарту университетын удмурт фолькоръя лекциос лыдӟиз, тодос ужзэ нуон вакытаз ик УдГУ-ын дышетӥз, удмурт кылосбуръя факультетын ӟуч кылъя но литературая кафедраен кивалтӥз. Удмурт фольклоръя 200-лэсь трос публикациос лэсьтӥз, фольклоръя дышетон пособие, книгаос, монографиос поттӥз. Россиысь тодосъя академилэн Урал ёзэтысьтыз Эскеронъёсъя удмурт федерал центрлэн кивалтӥсез Михаил Альес Татьяна Владыкиналы тодосэз азинтонэ бадӟым ватсэтэз понна тау кариз, азьланяз но азинлыко ужаны сӥзиз но «Россиысь тодосъя академилэн Уал ёзэтысьтыз дано ветеран» («Почетный ветеран УрО РАН») гадьпус сётӥз, виортӥз Центрлэн пресс-службаез. Тегъёс: Тодос фольклор Удмуртия удмуртъёс  